Ο **Αλέξανδρος Ιωάννης Γκιννής** (αγγλικά: AJ Ginnis) (γενν. 17 Νοεμβρίου 1994) είναι Έλληνας αθλητής της αλπικής χιονοδρομίας, που γεννήθηκε και μεγάλωσε στην Ελλάδα, από Έλληνα πατέρα και Ελληνοαμερικανίδα μητέρα. Σε ηλικία 15 ετών, μετακόμισε με την οικογένειά του στις ΗΠΑ, τις οποίες και εκπροσωπούσε στους αγώνες μέχρι τα μέσα του έτους 2020, οπότε και ξεκίνησε να αγωνίζεται με τα ελληνικά χρώματα. Ο Γκιννής ειδικεύεται στα τεχνικά αγωνίσματα, με έμφαση στο σλάλομ. Έκανε το ντεμπούτο του στο Παγκόσμιο Κύπελλο το Δεκέμβριο του 2014 κι ανέβηκε για πρώτη φορά στο βάθρο μίας κούρσας του Παγκοσμίου Κυπέλλου το Φεβρουάριο του 2023. Δεκαπέντε μέρες αργότερα, κατέκτησε το πρώτο ελληνικό μετάλλιο στην ιστορία σε μεγάλη διοργάνωση των χειμερινών σπορ, παίρνοντας τη δεύτερη θέση στο σλάλομ (*«τεχνική κατάβαση»*) στο Παγκόσμιο Πρωτάθλημα Αλπικού Σκι.

Πρώτα χρόνια
------------

Γεννημένος στην Αθήνα, ο Αλέξανδρος Ιωάννης Γκιννής μεγάλωσε στο παραθαλάσσιο προάστιο της Βουλιαγμένης. Ξεκίνησε το σκι σε ηλικία δύο ετών στον Παρνασσό, όπου ο πατέρας του διηύθυνε μια σχολή σκι· εκεί ήταν που είχε γνωρίσει και τη Νεοϋορκέζα σύζυγό του, κόρη Ελλήνων μεταναστών στις ΗΠΑ. Όταν ο Αλέξανδρος έγινε δώδεκα χρόνων, η οικογένειά του μετακόμισε στην Αυστρία. Εκεί ήταν που ο νεαρός σκιέρ αποφάσισε πως το χόμπι του θα μπορούσε να εξελιχθεί σε μια πιθανή επαγγελματική καριέρα. Ο Γκιννής ήταν δεκαπέντε ετών όταν η οικογένειά του μετακόμισε στις Ηνωμένες Πολιτείες, όπου γράφτηκε στη Σχολή Green Mountain Valley *(στα Αγγλικά)* στο Βερμόντ. Δύο χρόνια αργότερα, έγινε μέλος της ομάδας σκι των ΗΠΑ.

Καριέρα
-------

Σε ηλικία δεκαεπτά ετών, ο Γκιννής επιλέχθηκε για την ομάδα σκι των ΗΠΑ την άνοιξη του 2012. Αφού έπαθε ρήξη προσθίου χιαστού συνδέσμου την επόμενη σεζόν, μπόρεσε τελικά να κάνει την υπέρβαση και να κάνει το ντεμπούτο του στο Παγκόσμιο Κύπελλο στις 22 Δεκεμβρίου 2014 σε ένα σλάλομ στο Μαντόνα ντι Καμπίλιο της Ιταλίας. Αργότερα εκείνη τη σεζόν, ο Γκιννής κέρδισε το χάλκινο μετάλλιο στο σλάλομ στο Παγκόσμιο Πρωτάθλημα Εφήβων/Νεανίδων στο Χάφγελ της Νορβηγίας και συνέχισε το δρόμο προς την καταξίωση εξασφαλίζοντας βάθρα και νίκες σε αγώνες του Κυπέλλου Ευρώπης (Europa Cup), του Κυπέλλου Βορείου Αμερικής (Nor-Am Cup) και εθνικών πρωταθλημάτων.

Στις 22 Δεκεμβρίου 2016, ο Γκιννής κέρδισε τους πρώτους του βαθμούς στο Παγκόσμιο Κύπελλο, τερματίζοντας 26ος στο σλάλομ στο Μαντόνα ντι Καμπίλιο. Κατά τη διάρκεια εκείνης της σεζόν (2017), προκρίθηκε για να εκπροσωπήσει την ομάδα των ΗΠΑ στο Παγκόσμιο Πρωτάθλημα στο Πιζ Ναιρ της Ελβετίας.

Η καριέρα του μαστίζεται από τραυματισμούς, και χρειάστηκε να υποβληθεί σε πέντε επεμβάσεις στο αριστερό γόνατο. Οι τραυματισμοί στο γόνατο τον κράτησαν εκτός δράσης τις σεζόν 2018 και 2019. Τη σεζόν 2020, ο Γκιννής αγωνίστηκε για το Κολέγιο Ντάρτμουθ, ενώ επιλέχθηκε εκ νέου για την ομάδα του Παγκόσμιου Κυπέλλου των ΗΠΑ.

Από την επόμενη σεζόν (2020/21) ξεκίνησε να αγωνίζεται με τα ελληνικά χρώματα.

Στις 17 Ιανουαρίου 2021, ο Γκιννής έγινε ο πρώτος Έλληνας αθλητής της αλπικής χιονοδρομίας που κατέγραψε βαθμούς για την Ελλάδα στο Παγκόσμιο Κύπελλο, τερματίζοντας ενδέκατος σε σλάλομ στο Φλάχαου της Αυστρίας. Η Ελληνική Ολυμπιακή Επιτροπή τον επαίνεσε για τη μεγάλη προσπάθεια και την προσφορά του στο άθλημα στην Ελλάδα και ο Πρέσβης των ΗΠΑ στην Ελλάδα, Τζέφρι Πάιατ, έγραψε στο Twitter:

«Ο γεννημένος στην Αθήνα Ελληνοαμερικανός Α. Ι. Γκιννής (AJ Ginnis), κάνοντας σκι για τα ελληνικά χρώματα έγινε σήμερα ο πρώτος Έλληνας που βαθμολογήθηκε σε επαγγελματική διοργάνωση της @fisalpine!».
Ένας νέος τραυματισμός στο δεξί του (αυτήν τη φορά) γόνατο είχε ως αποτέλεσμα να χάσει ολόκληρη την επόμενη σεζόν (2021/22) και του στέρησε την ευκαιρία να αγωνιστεί στους Χειμερινούς Ολυμπιακούς Αγώνες του Πεκίνου.

Ο Γκιννής ανέβηκε για πρώτη φορά στο βάθρο σε αγώνα της σειράς του Παγκοσμίου Κυπέλλου στις 4 Φεβρουαρίου 2023, τερματίζοντας δεύτερος στο σλάλομ στο Σαμονί-Μον-Μπλαν της Γαλλίας, δυο μέρες πριν από την έναρξη του Παγκοσμίου Πρωταθλήματος. Με τη δεύτερη θέση του, ο Γκιννής έγινε ο πρώτος Έλληνας σκιέρ στην ιστορία που εξασφάλισε θέση στο βάθρο σε αγώνα αλπικού σκι στο Παγκόσμιο Κύπελλο.

Δεκαπέντε μέρες αργότερα, στις 19 Φεβρουαρίου 2023, την τελευταία ημέρα του Παγκοσμίου Πρωταθλήματος Αλπικού Σκι στο Κουρσεβέλ της Γαλλίας, έγινε ο πρώτος Έλληνας που κατακτά μετάλλιο σε μεγάλη διοργάνωση σε χειμερινό άθλημα, παίρνοντας το ασημένιο μετάλλιο στο σλάλομ. Αμέσως μετά τον τερματισμό του, επανέλαβε στην κάμερα που κάλυπτε τη διοργάνωση τη φράση της Βούλας Πατουλίδου *Για την Ελλάδα, ρε γαμώτο!*. Ο πρόεδρος της Διεθνούς Ομοσπονδίας Χιονοδρομίας και Χιονοσανίδας (FIS) Johan Eliasch την ώρα που του απένεμε το ασημένιο μετάλλιο τού είπε *Έβαλες την Ελλάδα στο χάρτη!*. Η επιτυχία του δημιούργησε μεγάλη αίσθηση στα διεθνή ΜΜΕ· οι τίτλοι τους, αντί να ασχοληθούν με το χρυσό νικητή Νορβηγό Henrik Kristoffersen ή με τον Αυστριακό Manuel Feller (που ενώ προηγούνταν μετά την πρώτη κούρσα, τελικά τερμάτισε έβδομος, αφήνοντας την Αυστρία χωρίς χρυσό μετάλλιο σε Παγκόσμιο Πρωτάθλημα Αλπικού Σκι για πρώτη φορά μετά το 1987), επικεντρώθηκαν στον Έλληνα αθλητή, κάνοντας λόγο για *ιστορικό μετάλλιο* και *απίστευτη έκπληξη*, ενώ στα αφιερώματά τους υπενθύμιζαν τη δήλωση του Γάλλου προπονητή του που χαρακτήριζε το βάθρο *εξωπραγματικό*.

Μία εβδομάδα μετά, στις 26 Φεβρουαρίου 2023 στο Πάλισεϊντς Τάχο της Καλιφόρνιας (όπου είχαν διεξαχθεί οι Χειμερινοί Ολυμπιακοί Αγώνες του 1960, γνωστό ως Σκουό Βάλεϊ ως το 2021), στον τελευταίο αγώνα σλάλομ της σειράς του Παγκοσμίου Κυπέλλου πριν από τον τελικό της Ανδόρρας, ο Γκιννής τερμάτισε στην πρώτη θέση, αλλά τελικά ακυρώθηκε. Μετά τον τερματισμό και του τελευταίου αθλητή, η εξέταση του βίντεο από τους κριτές διήρκεσε άλλα 23 λεπτά, χρόνος-ρεκόρ, καθώς –εξαιτίας της χιονοθύελλας που επικρατούσε– δε φαινόταν στην κάμερα ότι το ένα πόδι του Γκιννή δεν είχε περάσει από τη σωστή πλευρά μίας πόρτας. Χάθηκε έτσι η πρώτη νίκη της Ελλάδας σε αγώνα του Παγκοσμίου Κυπέλλου Αλπικού Σκι. Ωστόσο, με τους 91 βαθμούς που συγκέντρωσε συνολικά στους αγώνες της σεζόν 2022/23 *(στα Αγγλικά)*, ο Γκιννής κατάφερε να γίνει ο πρώτος Έλληνας αθλητής της αλπικής χιονοδρομίας που προκρίνεται στους τελικούς του Παγκοσμίου Κυπέλλου, καθώς ισοβάθμησε με άλλους δύο αθλητές στην 23η θέση (προκρίνονταν οι 25 πρώτοι).

Παραπομπές
----------

1. ↑  (Αγγλικά) *FIS database*. 161182. Ανακτήθηκε στις 26  Απριλίου 2022.
2. ↑  «FIS profile». Fis-ski.com. Ανακτήθηκε στις 23 Δεκεμβρίου 2016.
3. ↑  Raffeiner, Andreas (8 Δεκεμβρίου 2021). «AJ Ginnis im Skiweltcup.TV-Interview: „Der elfte Platz in Flachau kam einer Erleichterung gleich!"» (στα Γερμανικά). Ανακτήθηκε στις 25 Φεβρουαρίου 2023.
4. ↑  Poggi, Alessandro (19 Φεβρουαρίου 2023). «Henrik Kristoffersen wins emotional slalom world title, AJ Ginnis claims historic silver for Greece». *Διεθνής Ολυμπιακή Επιτροπή* (στα Αγγλικά). Ανακτήθηκε στις 25 Φεβρουαρίου 2023.
5. ↑  Poggi, Alessandro (25 Φεβρουαρίου 2023). «Greece's skiing hero AJ Ginnis exclusive: Influenced by Hercules and Greek mythology but coached by his friends». *Διεθνής Ολυμπιακή Επιτροπή* (στα Αγγλικά). Ανακτήθηκε στις 26 Φεβρουαρίου 2023.
6. ↑  AJ Ginnis | U.S. Ski Team - Alpine
7. ↑  «Men's Slalom - Madonna di Campiglio (ITA) - 1st Run» (PDF). Ανακτήθηκε στις 22 Δεκεμβρίου 2014.
8. ↑  «Men's Slalom - Madonna di Campiglio (ITA) - Official Results» (PDF). Ανακτήθηκε στις 22 Δεκεμβρίου 2014.
9. ↑  Σκοπελίτου, Μαρία (9 Δεκεμβρίου 2022). «Γκιννής: «Ανυπομονώ να εκπροσωπήσω και πάλι τα χρώματα μας στο Παγκόσμιο Κύπελλο» (vid)». *Χιονοδρομία*. Ανακτήθηκε στις 23 Φεβρουαρίου 2023.
10. ↑  Dampf, Andrew και Eric Willemsen (19 Φεβρουαρίου 2023). «Mondiaux de ski alpin: AJ Ginnis remporte une toute première médaille pour la Grèce». *La Presse* (στα Γαλλικά). Ανακτήθηκε στις 25 Φεβρουαρίου 2023.
11. ↑  Baldwin, Alan (19 Φεβρουαρίου 2023). «Kristoffersen wins slalom, historic silver for Greece». *Reuters* (στα Αγγλικά). Ανακτήθηκε στις 26 Φεβρουαρίου 2023.
12. ↑  Baheux, Romain (19 Φεβρουαρίου 2023). «Mondiaux de ski : AJ Ginnis, l'incroyable sensation grecque en argent sur le slalom». *Le Parisien* (στα Γαλλικά). Ανακτήθηκε στις 25 Φεβρουαρίου 2023.
13. ↑  Bunoz, Emmanuel (4 Φεβρουαρίου 2023). «Ski alpin - Coupe du monde. « Irréel », historique, coach chamoniard : qui est AJ Ginnis, le Grec sur le podium à Chamonix ?». *SKI CHRONO* (στα Γαλλικά). Le Dauphiné Libéré. Επικαιροποιήθηκε ως: «Mondiaux de ski alpin. "Un rêve", historique, ex-Américain, coach chamoniard : qui est AJ Ginnis, le Grec surprenant vice-champion du monde de slalom ?» (δημοσιεύτηκε 19 Φεβρουαρίου 2023). Αρχειοθετήθηκε από το πρωτότυπο στις 4 Φεβρουαρίου 2023. Ανακτήθηκε στις 25 Φεβρουαρίου 2023.
14. ↑  «Steen Olsen wins Tahoe World Cup slalom after Ginnis disqualified». *France 24* (στα Αγγλικά). 26 Φεβρουαρίου 2023. Ανακτήθηκε στις 27 Φεβρουαρίου 2023.
15. ↑  «Ski-Farce! Absurdes Drama um griechische WM-Sensation AJ Ginnis». *SPORT1* (στα Γερμανικά). Ανακτήθηκε στις 27 Φεβρουαρίου 2023.
16. ↑  «Olsen earns 1st World Cup win in slalom, Ginnis disqualified». *Washington Post* (στα Αγγλικά). 26 Φεβρουαρίου 2023. Ανακτήθηκε στις 27 Φεβρουαρίου 2023.
17. ↑  «Ginnis, descalificado pero protagonista en el slalom de Palisades Tahoe». *Marca* (στα Ισπανικά). 26 Φεβρουαρίου 2023. Ανακτήθηκε στις 27 Φεβρουαρίου 2023.
18. ↑  «Grieche als „Sensationssieger" disqualifiziert». *Kronen Zeitung* (στα Γερμανικά). 26 Φεβρουαρίου 2023. Ανακτήθηκε στις 27 Φεβρουαρίου 2023.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 7196167764314313890006
* GND: 1281410500

 |

 |